కోర్టు నిబంధనల బేఖాతరు కేంద్ర, రాష్ర్టాలు సహా సుప్రీం తీర్పుపై జనాగ్రహం రాష్ట్రంలో ఆందోళనలు, నిరసనలు పోలీసుల లాఠీచార్జ్.. వందల మంది అరెస్టు చెన్నై, జనవరి 15 (ఆంధ్రజ్యోతి): సుప్రీంకోర్టు ఆదేశించినా.. పోలీసులు వారించినా.. తమిళనాట.. జల్లికట్టు నిర్వాహకులు తమపని కానిచ్చేశారు. కోర్టు ఆదేశాలను పక్కనపెట్టి జల్లికట్టు నిర్వహించారు. అంతేగాక కేంద్ర, రాష్ట్ర ప్రభుత్వాల వైఖరి, సుప్రీంకోర్టు తీర్పుని నిరసిస్తూ పలుచోట్ల ఆందోళనలు, నిరసనలు చేపట్టారు. జల్లికట్టుకు ప్రసిద్ధిచెందిన ప్రాంతాల్లో నిషేధాజ్ఞలు ఉల్లంఘించిన నేరంపై పోలీసులు వందలాదిమందిని అరెస్ట్ చేశారు. మదురై జిల్లా అవనియాపురంలో వాడివాసల్ వద్ద జల్లికట్టు నిర్వాహకులు, క్రీడాకారులపై పోలీసులు లాఠీచార్జ్ చేశారు. ఈ ఘటనలో పదిమందికిపైగా గాయపడ్డారు. జల్లికట్టుకు ప్రసిద్ధిగాంచిన అలంగానల్లూరు, పాలమేడు, అవనియాపురం తదితర ప్రాంతాల వద్ద పోలీసులు కట్టుదిట్టమైన భద్రతా ఏర్పాట్లు చేశారు. అయినప్పటికీ జల్లికట్టులో యవకులు తండోపతండాలుగా పాల్గొన్నారు. దీంతో సహనం నశించిన పోలీసులు లాఠీలకు పనిచెప్పారు. నిరసనగా వేల మంది జల్లికట్టు ప్రియులు రోడ్డుపై బైఠాయించి నిరసన వ్యక్తం చేశారు. మరోపక్క, అవనియాపురంలో జల్లికట్టు కోసం ఉద్యమం చేపట్టిన ప్రజలకు సినీ దర్శకులు గౌతమన, ఆమిర్, సంగీత దర్శకుడు యువన శంకర్రాజా తదితరులు మద్దతు తెలుపారు. తిరుచ్చి జిల్లా ఉత్తమర్శీలి, పూవలూరు, వేంగూర్, లాల్గుడి సహా పుదుకోట జిల్లాలోని పలుచోట్ల ఆదివారం జల్లికట్టు నిర్వహించారు. ఈ సందర్భంగా పోలీసులు 200 గిత్తలను అదుపులోకి తీసుకున్నారు. ఇక జల్లికట్టుపై నిషేధం కొనసాగుతుండటంతో మదురై, తిరుచ్చి, తేని, కోయంబత్తూర్, పుదుకోట, నాగపట్టణం, తంజావూరు జిల్లాల్లో వ్యాపారులు దుకాణాలను మూసివేశారు. మరోవైపు జల్లికట్టు సెగ సినీ ప్రముఖులను తాకింది. పెటా సంస్థకు సహకరిస్తున్న ప్రముఖ నటి త్రిష, నటుడు ఆర్యలు జల్లికట్టును వ్యతిరేకిస్తున్నారంటూ సామాజిక మాధ్యమాల్లో వార్తలు రావడంతో పలువురు ఆ ఇద్దరి పట్ల తీవ్ర ఆగ్రహం వ్యక్తం చేశారు. ఇక నుంచి వారి సినిమాలను వెలివేస్తామని హెచ్చరించడంతో పాటు సామాజిక మాధ్యమాల్లో తీవ్ర వ్యాఖ్యలు చేశారు. కమల్హాసన, రజనీకాంతలు త్రిషకు మద్దతుగా నిలిచారు. త్రిష జంతు ప్రేమికురాలని, అంతమాత్రాన సంప్రదాయాలను వ్యతిరేకించలేదని రజనీకాంత వ్యాఖ్యానించారు. కాగా తమిళ సంప్రదాయాల పట్ల తనకెంతో గౌరవముందని నటి త్రిష స్పష్టం చేశారు. ఈ మేరకు ఆమె ఆదివారం ప్రకటన విడుదల చేశారు.
kortu nibandhanala bekhaataru kendra, rashrtalu sahaa supreem teerpupai janagraham rashtramlo aandolanalu, nirasanalu polisula lathicharj.. vandala mandi arestu chennai, janavari 15 (aandhrajyoti): supreenkortu aadesinchinaa.. poliisulu vaarinchinaa.. tamilanaata.. jallikattu nirvaahakulu tamapani kaanichesaaru. kortu aadesaalanu pakkanapetti jallikattu nirvahinchaaru. antegaaka kendra, rashtra prabhutvaala vaikhari, supreenkortu teerpuni nirasistuu paluchotla aandolanalu, nirasanalu chepattaru. jallikattuku prasiddhichendina praantaallo nishedhaagnalu ullanghinchina nerampai poliisulu vandalaadimandini arest chesaru. madurai jilla avaniyaapuramlo vadivasal vadda jallikattu nirvaahakulu, kreedaakaarulapai poliisulu lathicharj chesaru. ee ghatanalo padimandikipaigaa gayapaddaru. jallikattuku prasiddhigaanchina alangaanalluruu, palamedu, avaniyapuram taditara praantaala vadda poliisulu kattudittamaina bhadrata erpaatlu chesaru. ayinappatiki jallikattulo yavakulu tandopatandaalugaa paalgonnaaru. deentho sahanam nasinchina poliisulu laatiilaku panicheppaaru. nirasanagaa vela mandi jallikattu priyulu roddupai baitaayinchi nirasana vyaktam chesaru. maropakka, avaniyaapuramlo jallikattu kosam udyamam chepattina prajalaku cinee darsakulu goutamana, aamir, sangeeta darsakudu yuvana sankarraja taditarulu maddatu telupaaru. tiruchi jilla uttamarseeli, poovaluru, vengur, lalgudi sahaa pudukota jillaalooni paluchotla aadivaaram jallikattu nirvahinchaaru. ee sandarbhamgaa poliisulu 200 gittalanu adupuloki teesukunnaru. ika jallikattupai nishedham konasaagutundatamto madurai, tiruchi, theni, koyambattur, pudukota, nagapattanam, tanjavuru jillaallo vyaapaarulu dukaanaalanu moosivesaaru. marovaipu jallikattu sega cinee pramukhulanu taakindi. peta samsthaku sahakaristunna pramukha nati trisha, natudu aaryalu jallikattunu vyatirekistunnaram saamaajika maadhyamaallo vaartalu raavadamtho paluvuru aa iddari patla teevra aagraham vyaktam chesaru. ika nunchi vaari cinimaalanu velivestaamani heccharinchadamto paatu saamaajika maadhyamaallo teevra vyaakhyalu chesaru. kamalhasana, rajaneekaantalu trishaku maddatugaa nilichaaru. trisha jantu premikuraalani, antamaatraana sampradaayaalanu vyatirekinchaledani rajaneekaanta vyaakhyaaninchaaru. kaga tamila sampradaayaala patla tanakentho gouravamundani nati trisha spashtam chesaru. ee meraku aame aadivaaram prakatana vidudala chesaru.